Faf: Deur ’n krieketvuur gelouterFaf du Plessis. Foto: Rodger Bosch/AFP. Faf du Plessis het in Julie sy 38ste verjaardag gevier, terwyl hy vroeg verlede jaar sy laaste internasionale wedstryd vir Suid-Afrika gespeel het. Maar die voormalige Protea-kaptein is steeds ŉ krieketkrag waarmee daar in die wêreldwye T20-ligas rekening gehou moet word en die Perth Scorchers het omtrent vir jou feesgevier toe hulle Du Plessis se handtekening vir die Big Bash League bekom het – selfs al is dit net vir ŉ paar wedstryde. “Faf was uitstekend toe hy vir die Proteas in Australië gespeel het en sy T20-getuigskrif spreek boekdele oor sy vermoë. Hy kan in enige toestande speel, kan omtrent oral in die toporde kolf en hy het homself vir meer as ŉ dekade op die wêreldverhoog bewys,” het Kade Harvey, Wes-Australië se krieketbaas, gesê. 8️⃣0️⃣7️⃣4️⃣ T20 runs ????4️⃣ centuries ????5️⃣0️⃣ half-centuries ???? Watching @faf1307 in #BBL12 will be box office! ???? #MADETOUGH pic.twitter.com/scslLIYGjU — Perth Scorchers (@ScorchersBBL) December 1, 2022 En tussen die grenshoue vir die St Lucia Kings of die veldwerkplasings vir die Royal Challengers Bangalore deur, het sy outobiografie ook op die rakke verskyn. Faf: Through Fire is steeds ŉ baie goeie Kersgeskenk vir enige krieketliefhebber. “Dit gaan nie noodwendig net oor krieket nie, maar oor die dieper dinge waarmee mense hulself kan vereenselwig. Die lewe is vol uitdagings en ek is baie eerlik oor die dinge wat ek deurgemaak het,” het Du Plessis in ŉ onderhoud met Pretoria FM se Anton Meijer gesê. Die sterkolwer skryf onder meer oor die skuurpapier-sage van die 2018-reeks teen Australië, sy vriendskap met AB de Villiers en hoe hy destyds skouers met ŉ hardebaard Daryll Cullinan in die Titans-kleedkamer geskuur het. Congratulations @faf1307! Can’t wait to read the book brother. Wishing you lots of success ahead as always! ❤️???? pic.twitter.com/aK3KtrRRe9 — Suresh Raina???????? (@ImRaina) November 11, 2022 Sy droom om weer deel van die nasionale opset vir die T20-Wêreldbeker te word geniet ook aandag. ŉ Soortgelyke scenario het immers ook ŉ jaar of wat vantevore afgespeel toe daar sprake was dat De Villiers ná sy internasionale uittrede weer deel van die Proteas se Wêreldbekerplanne vir die 50 boulbeurte-skouspel in Engeland kon word. “Dit was ŉ moeilike proses en ek wil hê mense moet verstaan hoe dit vir my gevoel het. Ek skryf baie in die boek oor my en AB se vriendskap en 2019 was nie ŉ maklike tyd vir enigeen van ons nie.” ŉ Ruk later het Du Plessis homself in dieselfde bootjie bevind en hy wou die situasie beter hanteer – hy het immers waardevolle lesse vóór die rampspoedige Engeland-veldtog geleer. Foto: Twitter. Hoewel hy gepoog het om beter met die nasionale krieketbase te kommunikeer, was sy naam – net soos dié vanDe Villers – nie onder die uitgelese groep spelers vir ŉ internasionale krieketskouspel nie. Du Plessis is onlangs as die kaptein van die Johannesburg Super Kings vir die eerste SA20-toernooi aangewys en volgens die speler wil hy nog vir ŉ paar seisoene lopies op die groot verhoog slaan. “My eerste doelwit is om te speel tot ek 40 jaar oud is. Daarna wil ek ŉ breek vat, my skoene uitskop en dinge saam met my gesin doen. Maar ek kan nie sommer net my krieketbrein afskakel nie; dalk wag daar nog kommentator- of afrigterswerk vir my in die toekoms.” Om na die volledige onderhoud op Pretoria FM te luister, klik hier. Toetse: 4 163 lopies in 69 wedstryde teen ŉ gemiddeld van 40,02. Hy het tien honderdtalle en 21 vyftigtalle aangeteken en hy spog met ŉ hoogste telling van 199. Eendagkrieket: 5 507 lopies in 143 wedstryde teen ŉ gemiddeld van 47,47. Hy het 12 honderdtalle geslaan en sy lopies teen ŉ treftempo van 88,60 aangeteken. T20-wedstryde: 1 528 lopies in 50 kragmetings. Sy hoogste telling is 119 lopies en hy spog met ŉ treftempo van 134.